P6_TA(2006)0277

Beskyttelse af Fællesskabernes finansielle interesser

Europa-Parlamentets beslutning om beskyttelse af Fællesskabernes finansielle interesser — bekæmpelse af svig — årsberetning for 2004 (2005/2184(INI))

Europa-Parlamentet,

- der henviser til sine beslutninger om tidligere årsberetninger fra Kommissionen og Det Europæiske Kontor for Bekæmpelse af Svig (OLAF),

- der henviser til Kommissionens beretning af 19. juli 2005 til Rådet og Europa-Parlamentet om beskyttelse af EU's finansielle interesser — bekæmpelse af svig — årsberetning for 2004 (KOM(2005)0323) og bilagene dertil (SEK(2005)0973, SEK(2005)0974),

- der henviser til OLAF's supplerende beretning om kontorets virksomhed i perioden juli-december 2004 [1],

- der henviser til Revisionsrettens årsberetning om budgetgennemførelsen for regnskabsåret 2004 [2],

- der henviser til traktatens artikel 276, stk. 3, og artikel 280, stk. 5,

- der henviser til forretningsordenens artikel 45,

- der henviser til betænkning fra Budgetkontroludvalget (A6-0185/2006),

Omfang af de anmeldte tilfælde af uregelmæssigheder og svig

1. glæder sig over, at perioderne for Kommissionens årsberetning om beskyttelse af EU's finansielle interesser og OLAF's beretning om kontorets virksomhed endelig er blevet tilpasset hinanden, således at sammenligneligheden mellem beretningerne er blevet forbedret;

2. konstaterer, at medlemsstaterne i 2004 på områderne egne indtægter, landbrug og strukturpolitik anmeldte uregelmæssigheder og svig til et beløb på i alt ca. 982,3 mio. EUR (i 2003: 922 mio. EUR, i 2002: 1,15 mia. EUR); henviser til, at de tal, der er sendt fra medlemsstaterne til Bruxelles kan fordeles således:

- egne indtægter: 205,7 mio. EUR (i 2003: 269,9 mio. EUR, i 2002: 341,9mio. EUR)

- garantier fra Den Europæiske Udviklings- og Garantifond for Landbruget (EUGFL): 82,1mio. EUR (i 2003: 169,7 mio. EUR, i 2002: 198,1mio. EUR)

- strukturpolitiske foranstaltninger: 694,5 mio. EUR (i 2003: 482,2 mio. EUR, i 2002: 614,1mio. EUR);

3. understreger, at udsving fra det ene år til det andet i det anmeldte omfang af uregelmæssigheder og svig ikke må overvurderes, og at de kan være påvirket af en lang række faktorer;

4. finder det fuldstændig uacceptabelt, at der stadig er "gamle" medlemsstater (Tyskland, Grækenland og Spanien), som ikke indberetter uregelmæssigheder til Kommissionen i elektronisk form, at indberetningerne er ufuldstændige, og at der forekommer adskillige års forsinkelse i indberetningerne;

5. konstaterer, at der for de egne indtægter har været et fald i de anmeldte beløbsstørrelser fra 269,9 mio. EUR (2003) til 205,7 mio. EUR (2004); henviser til, at der især var tale om uregelmæssigheder med cigaretter, fjernsyn og sukker; henviser til, at antallet af tilfælde er steget klart i Belgien (+58 %), Sverige (+36 %) og Frankrig (+30 %); bemærker, at der geninddrevet 54,8mio. EUR (27 %);

6. konstaterer, at der for landbrugsudgifterne har været et fald i de anmeldte beløbsstørrelser på mere end 50 %, nemlig fra 169,7 mio. EUR (2003) til 82,1mio. EUR (2004); beklager, at beredvilligheden til at anmelde tilfælde aftager i takt med stigende støttebeløb; kritiserer atter en gang, at Tyskland, Grækenland og Spanien endnu ikke har indført et elektronisk anmeldelsessystem; henviser til, at især Tyskland og Nederlandene desuden ikke overholder deres forpligtelse til at oplyse identiteten af de fysiske og juridiske personer, som er berørt af de konstaterede uregelmæssigheder;

7. fremhæver imidlertid, at omfanget af uregelmæssigheder og svig på EUGFL-området set over en længere perioden har været markant faldende, medens der på strukturfondsområdet kan konstateres en kraftig stigning; henviser til, at de anmeldte tilfælde på EUGFL-området i 2000 således beløb sig til 474,6 mio. EUR, medens der for strukturfondene i 2000 blot var tale om 114,2 mio. EUR; noterer sig, at den relative betydning af de to områder i mellemtiden nærmest er blevet omvendt i statistikkerne over svig og uregelmæssigheder;

8. understreger, at de faldende tal på landbrugsområdet også kan tilskrives den gode virkemåde af det integrerede forvaltnings- og kontrolsystem; insisterer derfor på, at dette system anvendes i alle medlemsstater; beklager, at systemet mere end syv år efter udløbet af fristen for fuldstændig gennemførelse ifølge pkt. 4.8 i Revisionsrettens årsberetning for 2004 endnu ikke er fuldstændig gennemført i Grækenland; bemærker, at den græske regering har afvist denne kritik og i november 2005 indledte forhandlinger med Kommissionen for at løse problemet;

9. henviser til, at Spanien (35 mio. EUR) og Tyskland (19mio. EUR) tegner sig for mere end 65 % af det anmeldte beløb; der har især været tale om uregelmæssigheder for direkte støtte (29 mio. EUR, navnlig gennem angivelse af fiktive arealer), eksportrestitutioner (21mio. EUR), hyppigt gennem anvendelse af falske tolddokumenter) og markedsstøtteforanstaltninger (20 mio. EUR, fortrinsvis citrusfrugter og frisk frugt);

10. henviser til, at der for strukturpolitiske foranstaltninger i 2004 atter har været en voldsom stigning: fra 482,2 mio. EUR (2003) til 694,5mio. EUR (2004, inkl. 163mio. EUR, som vedrørte Samhørighedsfonden); henviser til, at 86 % af uregelmæssighederne som regel først bliver anmeldt to år efter at være blevet opdaget; henviser til, at af de 532 mio. EUR, som vedrører strukturfonden, tegnede Den Europæiske Fond for Regionaludvikling sig for 485 mio. EUR, og at de fra Italien (194,9 mio. EUR), Tyskland (127,5 mio. EUR) og Grækenland (112 mio. EUR) anmeldte beløb tegnede sig for 81,6 % af det samlede beløb; bemærker, at den hyppigste årsag til uregelmæssighederne var fejlagtigt gennemførte foranstaltninger samt overtrædelser af traktatbestemmelserne;

11. er i den forbindelse af den opfattelse, at opmærksomheden i rapporteringsperioden 2005 fortrinsvis bør rettes mod uregelmæssigheder i de strukturpolitiske foranstaltninger;

12. stiller sig uforstående over for [3], at Tyskland ikke i fuldt omfang efterkommer sine indberetningsforpligtelser med hensyn til landbrugs- og strukturudgifter og kun i tre ud af i alt 1798 anmeldte tilfælde har givet oplysninger om de involverede personer eller virksomheder; konstaterer endvidere, at Nederlandene ikke efterkommer sine indberetningsforpligtelser med hensyn til landbrugsudgifter og kun i et ud af i alt 307 anmeldte tilfælde har givet oplysninger om de involverede personer eller virksomheder;

13. forventer derfor en beretning fra Kommissionen inden den 1. november 2006, hvori den beskriver, hvilke skridt den har taget for at få de berørte medlemsstater til at opfylde deres traktatbestemte forpligtelser;

14. henviser til, at der i perioden fra 2002 til 2004 ved anvendelsen af tiltrædelsesstøtte forekom uregelmæssigheder i forbindelse med de samlede støtteberettigede projektudgifter til et beløb af 2380 mio. EUR (alle finansieringskilder fra nationale midler, EU-midler til andre donorer), og at disse beløb vedrører Phare-, Ispa og Sapard-programmerne med henholdsvis 1118 mio. EUR, 1105 mio. EUR og 158 mio. EUR, og at uregelmæssighederne især omfattede foranstaltninger med tilskudsberettigede omkostninger på mellem 100000 og 1mio. EUR, samt at uregelmæssighederne i de fleste tilfælde blev opdaget ved administrativ og finansiel kontrol;

15. tager det med foruroligelse til efterretning, at det for tiltrædelsesstøttens vedkommende i 90 % af alle anmeldte tilfælde ikke var muligt for Kommissionen at få at vide, hvad de afslørede uregelmæssigheder gik ud på, hvilke beløb der kunne inddrives, og hvilke beløb der endnu ikke er inddrevet; henviser til, at Kommissionen tilskriver dette de pågældende landes manglende erfaring; deler opfattelsen i pkt. 8.9 i Revisionsrettens årsberetning for 2004 gående ud på, at bevillinger kun bør godkendes, når det pågældende land råder over effektiv forvaltningskapacitet;

OLAF's supplerende beretning om kontorets virksomhed i perioden juli-december 2004

16. konstaterer, at OLAF i rapporteringsperioden har registreret 720 nye tilfælde og anslår de finansielle konsekvenser af alle tilfælde, som pr. 31. december 2004 endnu var genstand for løbende undersøgelser, til 1225 mio. EUR; henviser til, at der ved udgangen af rapporteringsperioden i alt var 195 tilfælde til gennemgang, at der i 469 tilfælde blev indledt undersøgelser, og at det i 655 tilfælde var nødvendigt med opfølgningsforanstaltninger;

17. konstaterer desuden, at det samlede beløb for alle de tilfælde, hvor OLAF ved udgangen af rapporteringsperioden ( 31. december 2004) har indledt opfølgningsforanstaltninger, udgjorde 1780 mio. EUR [4], og at opfølgningsforanstaltningerne navnlig omfattede momsområdet, strukturpolitiske foranstaltninger samt ekstern støtte og direkte udgifter;

18. opfordrer OLAF til i den næste beretning om kontorets virksomhed at underrette Parlamentet om, hvordan de administrative, finansielle og strafferetlige foranstaltninger, som Kommissionen og medlemsstaterne har indledt på grundlag af OLAF-undersøgelserne, er blevet afsluttet;

19. glæder sig over, at OLAF har kunnet nedbringe den nødvendige tid til vurdering af de fremsendte oplysninger til 3,5 måneder; også undersøgelsernes varighed kunne nedsættes fra 30 måneder (i 2000) til 23 måneder (i 2004); henviser til, at oplysningskilden i 32,6 % af tilfældene er informanter, at Kommissionen i 30,6 % af tilfældene videregiver oplysninger, og at oplysningerne i 15,7% af tilfældene kommer fra medlemsstaterne;

20. konstaterer, at de fleste tilfælde fra de "gamle" medlemsstater indberettes fra Italien, Tyskland og Belgien, medens det for de "nye" medlemsstaters, kandidat- og tiltrædelseslandes vedkommende drejer sig om Rumænien og Polen, samt at der er fremsendt oplysninger fra tredjelande i Asien og fra andre europæiske lande;

21. understreger, at der navnlig på områderne told, landbrug og ekstern bistand har vist sig særlig stor risiko for svig;

22. glæder sig over, at der nu bliver gjort systematisk brug af muligheden for på forhånd at undlade at forfølge åbenbart ubegrundede påstande (prima facie non-sager); opfordrer OLAF's Overvågningsudvalg til at analysere denne nye praksis i sin næste årsberetning;

23. tager til efterretning, at arbejdsgruppen for gamle tilfælde (Task Force "Old Cases") i oktober 2004 forelagde en midlertidig beretning om 215 tilfælde (for perioden fra 1992 til 1999), og at 206 af disse tilfælde førte til retssag; opfordrer OLAF's direktør til at rapportere til Budgetudvalget om denne sag;

Forberedelse af OLAF-forordningens fornyelse

24. tager til efterretning, at de tre berørte institutioner (Parlamentet, Rådet og Kommissionen) den 7. februar 2006 nåede til enighed om besættelse af direktørposten i OLAF, og at den pågældende blev indstillet af Kommissionen den 14. februar 2006;

25. kritiserer, at udnævnelsen af OLAF-direktøren har krævet uforholdsmæssigt lang tid, og at proceduren var præget af svagheder, som må undgås næste gang;

26. påpeger, at man siden 2003 uden resultat har diskuteret forbedringer af retsforskrifterne til bekæmpelse af svig, og gentager Parlamentets vilje til at deltage aktivt i denne opgave;

27. understreger, at Parlamentet ikke vil tilslutte sig noget forslag, som begrænser dets nuværende rettigheder;

28. konstaterer, at Kommissionen har vedtaget et nyt forslag (KOM(2006)0244) om ændring af Europa- Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) [5];

29. glæder sig over og støtter, at Revisionsretten i pkt. 36 i sin udtalelse nr. 8/2005 [6] foreslår at forenkle og konsolidere de nugældende bestemmelser om bekæmpelse af svig og at afhjælpe eksisterende svagheder på dette område;

30. går navnlig ind for, at samtlige undersøgelsesbeføjelser for OLAF sammenfattes i en enkelt forordning;

31. anbefaler, at bestemmelserne i Rådets forordning (EF, Euratom) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af Fællesskabets finansielle interesser mod svig og andre uregelmæssigheder [7] bliver ajourført og integreret i forordning (EF) nr. 1073/1999; forventer, at Kommisisonen forelægger forslag herom;

32. opfordrer desuden Kommissionen til på baggrund af De Europæiske Fællesskabers Domstols retspraksis på dette område at foreslå de nødvendige ændringer af Rådets horisontale forordning (EF) nr. 2988/95 af 18. december 1995 om beskyttelse af Fællesskabernes finansielle interesser [8]; minder om, at disse ændringer nu må vedtages efter den fælles beslutningsprocedure;

33. opfordrer Kommissionen til at undersøge, om og hvorvidt de for Kommissionen og OLAF tilsigtede beføjelser til bekæmpelse af momssvig, der er indeholdt i forordningsforslaget om gensidig bistand med henblik på beskyttelse af Fællesskabets finansielle interesser mod svig og enhver anden ulovlig aktivitet [9], kunne inddrages i ajourføringen af forordning (EF, Euratom) nr. 2988/95;

34. glæder sig over, at Revisionsretten i pkt. II i særberetning nr. 1/2005 anfører, at det ikke har været til skade for undersøgelsesarbejdets uafhængighed, at kontoret har en "hybrid" status og er uafhængigt med hensyn til sine undersøgelser, men underlagt Kommissionen, for så vidt angår de øvrige funktioner [10]; understreger, at det påhviler OLAF's Overvågningsudvalg at sikre undersøgelsernes uafhængighed [11];

35. henviser dog til konklusionen i pkt. 93 i særberetning nr. 1/2005, ifølge hvilken Overvågningsudvalgets rolle skal undersøges nærmere for at udelukke enhver risiko for indblanding i afviklingen af undersøgelserne;

OLAF-undersøgelser og beskyttelse af grundlæggende rettigheder

36. noterer sig med stor bekymring afgørelsen fra Retten i Første Instans af 6. april 2006 [12] i forbindelse med IRELA-sagen (T-309/03), som pålægger Kommissionen at betale erstatning til en tjenestemand;

37. noterer sig Rettens konklusion, nemlig at OLAF havde optrådt klart ulovligt i forbindelse med efterforskningen og udarbejdelsen af rapporten, idet OLAF alvorligt og klart overtrådte kravet om upartiskhed;

38. mener, at denne dom bekræfter opfattelsen i OLAF's Overvågningsudvalg, som gentagne gange har påpeget nødvendigheden af at overholde grundlæggende rettigheder, og at dette er en forudsætning for effektive OLAF-undersøgelser, hvis resultater om nødvendigt skal kunne holde i retten;

39. minder om Revisionsrettens konstatering i pkt. IX i særberetning nr. 1/2005, hvorefter der ikke er nogen kontrol af undersøgelsesakternes lovlighed ved igangværende undersøgelser, og at der ikke er sikret nogen uafhængig kontrol af overholdelsen af de grundlæggende rettigheder for de personer, hvis forhold efterforskes;

40. er af den opfattelse, at OLAF må samarbejde med Den Europæiske Ombudsmand og Den Europæiske Tilsynsførende for Databeskyttelse;

41. fremhæver, at etableringen af en retsinstans for Den Europæiske Unions offentlige tjeneste i betydelig grad forbedrer mulighederne for en juridisk kontrol af OLAF'skontorets arbejde ved de undersøgelser, som berører Fællesskabets tjenestemænd og øvrige ansatte;

42. forventer, at OLAF's direktør sørger for nøje overvågning af kvaliteten af de undersøgelser, OLAF's ansatte foretager;

Primære målsætninger og perspektiver for OLAF's arbejde

43. minder om, at også OLAF er underlagt subsidiaritetsprincippet og dermed også skal koncentrere sig om de områder, hvor medlemsstaternes tjenestegrene ikke har beføjelser (undersøgelser inden for organer og institutioner og i forbindelse med de af Kommissionen direkte forvaltede udgifter), eller hvor disse tjenestegrene ikke selv udfolder tilstrækkelige bestræbelser;

44. støtter Revisionsrettens henstilling i pkt. 37 i særberetning nr. 8/2005 om at koncentrere OLAF's aktiviteter på undersøgelsesfunktioner;

45. minder om Revisionsrettens konstatering i pkt. 76 i særberetning nr. 1/2005, hvor Retten anfører, at ressourcestyringen vanskeliggøres af, at støtte- og koordineringsoperationer sidestilles med undersøgelser; forventer, at OLAF's øverste ledelse for fremtiden sørger for en klar opgavefordeling, som også i organisatorisk forstand skal være umiddelbart synlig;

46. glæder sig over, at de anførte henstillinger fra Revisionsretten ligger på linje med den holdning, som Europa-Parlamentet gav udtryk for allerede i sin beslutning af 4. december 2003 om Kommissionens rapport om evaluering af OLAF's (Det Europæiske Kontor for Bekæmpelse af Svig) aktiviteter [13]; er også enig med Revisionsretten i, at en udvidelse af OLAF's koordineringsfunktion over for medlemsstaternes tjenestegrene ikke må ske på bekostning af OLAF's undersøgelsesaktiviteter;

Bekæmpelse af cigaretsmugleri og markedsføring af varemærkeforfalskede produkter

47. henviser til, at der i 2004 efter medlemsstaternes skøn blev inddrevet ca. 418,5 mio. EUR mindre i egne indtægter på grund af cigaretsmugleri, og at det samlede tab formentlig er meget højere; tager med forfærdelse til efterretning, at dette er en fordobling af tabsbeløbet i forhold til 2003 (2003: ca. 200 mio. EUR) [14];

48. konstaterer, at de kompetente myndigheder i 2004 beslaglagde over 3,5 mia. cigaretter, og at problemet med smugleri og markedsføring af varemærkeforfalskede produkter siden 2001 er blevet klart mere presserende;

49. understreger, at OLAF anslår det økonomiske tab, som siden 2000 er opstået på grund af cigaretsmugleri og markedsføring af varemærkeforfalskede produkter, til 1317 mio. EUR;

50. er klar over, at især de nye medlemsstater ved Unionens østlige ydre grænse lider under det tiltagende cigaretsmugleri;

51. understreger i den forbindelse på ny betydningen af aftalen mellem Kommissionen (sammen med Belgien, Tyskland, Grækenland, Spanien, Frankrig, Italien, Luxembourg, Nederlandene, Portugal og Finland) og Philip Morris International (PMI) om bekæmpelse af cigaretsmugleri; roser den succesrige måde, hvorpå Kommissionen har samarbejdet med OLAF, og glæder sig over den afgørende operationelle støtte fra OLAF's Task Force ved bekæmpelsen af cigaretsmugleri; henviser til, at der i aftalen indgår foranstaltninger til langsigtet forebyggelse af cigaretsmugleri, og at man samtidig forsøger at bilægge uoverensstemmelserne mellem Fællesskabet og PMI; bemærker, at PMI desuden i de kommende 12 år vil betale et beløb på ca. 1,25 mia. USD til Fællesskabet og medlemsstaterne;

52. konstaterer med glæde, at fjorten medlemsstater (Østrig, Cypern, Den Tjekkiske Republik, Danmark, Estland, Ungarn, Irland, Letland, Litauen, Malta, Polen, Slovakiet, Slovenien og Sverige) siden juli 2004 er indgået i samarbejdet med de oprindelige ti medlemsstater ved at underskrive aftalen;

53. kritiserer Det Forenede Kongerige for som den eneste medlemsstat ikke at have underskrevet aftalen; opfordrer Det Forenede Kongerige til at undertegne aftalen snarest muligt;

54. beklager, at Kommissionen hidtil ikke har været i stand til at anvende de af PMI i medfør af aftalen betalte beløb hensigtsmæssigt; finder det uacceptabelt, at der er foretaget større overførsler til medlemsstaterne, uden at der er knyttet betingelser hertil; henviser til, at denne fremgangsmåde ikke ligger på linje med det, der er tilsigtet i aftalen, hvorefter disse beløb skulle gå til foranstaltninger til bekæmpelse af svig, hvilket er en primær del af indsatsen med henblik på at forhindre cigaretsmugleri og varemærkeforfalskning;

55. opfordrer medlemsstaterne og Kommissionen til at anvende de af PMI betalte beløb til at finansiere foranstaltninger til forebyggelse og bekæmpelse af cigaretsmugleri, herunder varemærkeforfalskninger;

56. opfordrer Kommissionen til at forelægge forslag om at anvende en betydelig del af disse indtægter og om nødvendigt et foreløbigt forslag til ændringsbudget samt forslag om et passende retsgrundlag; opfordrer Kommissionen til inden den 1. december 2006 at forelægge Parlamentet en beretning om de beløb, der er inddrevet som led i aftalen, samt fordelingen og anvendelsen heraf;

57. er af den opfattelse, at aftalen med PMI er af så vidtrækkende betydning, at OLAF og Kommissionen ikke bør lade det være uforsøgt at indgå lignende aftaler med andre internationale cigaretfabrikanter; opfordrer OLAF til inden 1. december 2006 at aflægge beretning om fremskridtet på dette område;

58. opfordrer desuden Kommissionen til inden den 1. december 2006 at underrette Europa-Parlamentet om fremskridt i forhandlingerne om WHO-rammeaftalen til begrænsning af tobaksforbruget samt eventuelle protokoller;

59. fremhæver, at det tillægger spørgsmålet om cigaretsmugleri og markedsføring af varemærkeforfalskede produkter så stor betydning, at det vil forelægge en særskilt betænkning herom; henviser til, at der desuden vil blive bestilt en undersøgelse af de konsekvenser, som cigaretsmugleriet og markedsføringen af varemærkeforfalskede produkter har for Fællesskabets egne indtægter;

Bekæmpelse af momssvig

60. er yderst foruroliget over det økonomiske tab, der forårsages af de såkaldte "karusseltransaktioner"; bemærker, at det tyske institut for økonomisk forskning således opgør det årlige tab i nationale momsindtægter til mellem 17000 og 18000 mio. EUR for årene 2003 til 2005; henviser til, at medlemsstaterne i almindelighed går ud fra, at de hvert år mister ca. 10% af deres momsindtægter, og at en tredjedel af tabene kan tilskrives grænseoverskridende karusseltransaktioner;

61. minder om, at kun de faktiske indtægter kan indgå i opkrævningen af de egne momsindtægter;

62. glæder sig over, at Revisionsretten [15] vil gennemgå samarbejdet mellem forvaltningsmyndighederne ved anvendelsen af momsen i den fællesskabsinterne samhandel og herunder bekæmpelse af momssvig i såkaldte karusseltransaktioner [16];

63. glæder sig ligeledes over, at Kommissionen har bestilt en undersøgelse om bekæmpelse af momssvig, og opfordrer Kommissionen til at fremsende en kopi heraf til Budgetkontroludvalget, når undersøgelsen er færdiggjort;

Intern politik

64. konstaterer med foruroligelse, at Revisionsretten i pkt. 6.4 i 2004-årsberetningen atter — som den har gjort i adskillige år — påpeger svagheder i overvågnings- og kontrolsystemerne på de interne politiske områder, og at disse svagheder bevirker, at fejl på beløbsmodtagerniveauet ikke opdages rettidigt; henviser til, at antallet af kontroller i 2004 samtidig er faldet i forhold til 2003; opfordrer Kommissionen til at forelægge et forslag om, hvordan disse svagheder kan afhjælpes;

65. beklager, at Kommissionen endnu ikke har udarbejdet en intern sortliste omfattende alle generaldirektorater og alle direktorater under samme generaldirektorat over virksomheder og sammenslutninger af virksomheder og laboratorier, som deltager i forsknings- og udviklingsprogrammer, og som er blevet fundet skyldige i svig efter en intern revision, en OLAF-revision eller af de almindelige domstole; mener, at en sådan liste vil kunne forhindre en virksomhed, et laboratorium eller andet organ i at kunne opnå fællesskabsmidler fra andre direktorater end det, hvor sviget blev opdaget;

Kommissionens foranstaltninger i tilslutning til Europa-Parlamentets beslutning af 7. juni 2005 om beskyttelse af Fællesskabernes finansielle interesser og bekæmpelse af svig [17]

66. tager til efterretning, at Kommissionen den 20. oktober 2005 forelagde en beretning om anvendelsen af "sorte lister" i landbrugssektoren for Europa-Parlamentet;

67. tager Kommissionens svar på pkt. 25 i beslutningen om geninddrivelse af for store eller uretmæssigt udbetalte beløb til efterretning; finder dog ikke dette svar tilfredsstillende og henviser derfor til følgende:

- det kan i det væsentlige tilskrives Europa-Parlamentets indsats, at der er opnået fremskridt på dette område

- Europa-Parlamentet tillægger dette spørgsmål stor betydning og vil derfor udfærdige en særskilt betænkning herom

- det er glædeligt, at Kommissionen i 2004 gjorde medlemsstaternes inddrivelsesprocedure til genstand for stikprøvekontrol; det er i den forbindelse ligeledes glædeligt, at Kommissionen har afvist 50 % af anmodningerne om nedslag i fordringer, som skal tilbagebetales

- på landbrugsområdet mangler der stadig at blive inddrevet 63,76mio. EUR fra 2004; dertil kommer udestående beløb fra de foregående år på 2 078 mio. EUR; et beløb på 811mio. EUR verserer ved retsinstanserne

- på strukturfondsområdet mangler der for 2004 fortsat at blive inddrevet 357,4mio. EUR (plus 40,5 mio. fra Samhørighedsfonden); dertil kommer udestående beløb fra de foregående år på 689,2 mio. EUR

- Parlamentet understreger medlemsstaternes primære ansvar for en hurtig og effektiv geninddrivelse af tabte budgetbevillinger, men beklager, at de hidtil kun i utilstrækkelig grad har levet op til dette ansvar og kun sporadisk har opfyldt især deres indberetningsforpligtelser over for Kommissionen

- Parlamentet imødeser medlemsstaternes reaktion på Kommissionens skrivelser, hvorefter de første 650 mio. EUR skal geninddrives på landbrugsområdet [18].

- Parlamentet ønsker desuden at få oplyst, om OLAF og Generaldirektoratet for Landbrug og Udvikling af Landdistrikter (GD AGRI) er nået til enighed om en arbejdsdeling, hvorefter OLAF for fremtiden skal være ansvarlig for efterforskning, medens GD AGRI skal være ansvarlig for geninddrivelse af bevillinger [19];

68. kritiserer, at Kommissionen har undladt inden den 1. september 2005 at forelægge en liste over alle kontrakter, som siden 2000 er indgået med forsyningsagenturer; henviser til, at denne liste også skulle indeholde oplysninger om kontraktens varighed, proceduren for tildelingen og omfanget af de respektive betalinger;

69. minder OLAF om behovet for at fortsætte den dialog, der blev indledt i november 2004 om, hvilke oplysninger Parlamentet i forbindelse med sit arbejde har adgang til, eftersom OLAF i sin skrivelse af 30. juni 2005 tilkendegav villighed til dialog; mener, at målet må være at finde en metode, som tager hensyn til Parlamentets kontrolbeføjelser og samtidig sikrer fortroligheden af OLAF-undersøgelserne, i overensstemmelse med de relevante bestemmelser, særlig artikel 12, stk. 3, i forordningen om OLAF; forventer, at OLAF inden den 1. september 2006 forelægger Budgetkontroludvalget skriftlige forslag;

70. kritiserer, at de oplysninger om Eurostat-sagen, Kommissionen fremsendte den 12. april 2006 kun er af meget generel art; anmoder om detaljerede oplysninger, navnlig om uregelmæssighedernes finansielle konsekvenser (tabte beløb, beløb der er anvendt ukorrekt, overslag over fordringer og udstedte indtægtsordrer, beløb der faktisk er indkasseret, beløb der skal indkasseres, afskrevne beløb) og om manglende overholdelse af bestemmelser om offentlige indkøb, navnlig for så vidt angår kontrakter, der ikke er givet i underentreprise (liste over modtagere af sådanne kontrakter, de respektive beløb, konstaterede uregelmæssigheder) inden den 1. oktober 2006;

71. beklager, at Kommissionen endnu ikke har udfærdiget en oversigt, hvoraf det fremgår, hvilke internationale konsulentvirksomheder der har arbejdet for Kommissionen på området direkte udgifter [20]; forventer at modtage en oversigt inden den 1. november 2006; opfordrer samtidig Kommissionen til at rette en indtrængende henstilling til medlemsstaterne om at fremsende oplysningerne om indirekte udgifter til Kommissionen;

72. er ikke tilfreds med Kommissionens uklare oplysninger om renovering af Berlaymont-Bygningen; ønsker at få oplyst, om der har været tale om uregelmæssigheder fra tredjemands side, samt hvilke administrative foranstaltninger der er truffet internt i Kommissionen;

73. udtrykker alvorlig bekymring over forlydenderne om for høje krav, når det gælder den leje, som Parlamentet har betalt til Strasbourg for SDM- og WIC-Bygningerne, og købsprisen for disse bygninger; er fast besluttet på at undersøge disse forlydender gennem en omgående, skånselsløs og gennemsigtig undersøgelse af sagen for at sikre, at EU's finansielle interesser og EU's skatteydere beskyttes ordentligt;

74. glæder sig over, at Kommissionen ved udgangen af 2005 har indstillet eksportrestitutionerne for levende kvæg bestemt til slagtning; tager det samtidig til efterretning, at der stadig mangler at blive geninddrevet uretmæssigt udbetalte eksportrestitutioner fra 2004 til et beløb på 218560 EUR (2003: 58680 EUR);

Diverse enkeltområder

75. glæder sig over den fornyede diskussion om den europæiske lovgivende myndigheds kompetence på det strafferetlige område på grundlag af Domstolens dom af 13. september 2005 [21]; understreger, at det i modsætning til Kommissionens opfattelse [22] anser det for nødvendigt at foretage en undersøgelse af de enkelte tilfælde af løbende lovgivningsforslag; fastholder, at udkastet til direktiv om strafferetlig beskyttelse af Fællesskabets finansielle interesser skal baseres på traktatens artikel 280 [23]; opfordrer Rådet til at opgive sin afvisende holdning over for en styrkelse af beskyttelsen af Fællesskabets finansielle interesser ved hjælp af strafferetlige foranstaltninger og gå i gang med førstebehandlingen;

76. er på baggrund af den aktuelle risiko for fugleinfluenza bekymret over den nye tendens til ulovlig import af fjerkrækød fra lande, hvorfra der er spærret for import til EU (særligt Kina); opfordrer Kommissionen til inden den 31. oktober 2006 at give Parlamentet detaljerede informationer om tilfælde af svig i forbindelse med import af fjerkrækød, som er rapporteret via EU's hurtige varslingssystem for fødevarer og foder (RASFF) siden begyndelsen af 2004; opfordrer Kommissionen og OLAF til at træffe de nødvendige foranstaltninger så hurtigt som muligt;

*

* *

77. pålægger sin formand at sende denne beslutning til Rådet, Kommissionen, Domstolen, Revisionsretten, OLAF's Overvågningsudvalg og OLAF.

[1] http://europa.eu.int/comm/anti_fraud/reports/olaf/2004/en.pdf.

[2] EUT C 301 af 30.11.2005, s. 1.

[3] Jf. arbejdsdokument fra Kommissionens tjenestegrene, SEK(2005)0974, tabel 1.2. og 1.8.

[4] De finansielle konsekvenser af alle tilfælde undersøgt af OLAF og den organisation, som var dette kontors forgænger, anslås til knap 5800 mio. EUR.

[5] EFT L 136 af 31.5.1999, s. 1.

[6] Revisionsrettens udtalelse nr. 8/2005 om forslag til Europa-Parlamentets og Rådets forordning om gensidig bistand med henblik på beskyttelse af Fællesskabets finansielle interesser mod svig og enhver anden ulovlig aktivitet,EUT C 313 af 9.12.2005, s. 1.

[7] EFT L 292 af 15.11.1996, s. 2.

[8] EFT L 312 af 23.12.1995, s. 1.

[9] Kommissionens forslag af 20. juli 2004 til Europa-Parlamentets og Rådets forordning om gensidig bistand med henblik på beskyttelse af Fællesskabets finansielle interesser mod svig og enhver anden ulovlig aktivitet (KOM(2004)0509).

[10] Revisionsrettens særberetning nr. 1/2005 om forvaltningen af Det Europæiske Kontor for Bekæmpelse af Svig (OLAF), med Kommissionens svar,EUT C 202 af 18.8.2005, s. 3.

[11] Jf. artikel 11, stk. 1, afsnit 1, i forordning (EF) nr. 1073/1999.

[12] Sag T-309/03, Camós Grau/Kommissionen (endnu ikke offentliggjort i Samlingen).

[13] EUT C 89 E af 14.4.2004, s. 153.

[14] Disse tal drejer sig om skøn. Beregningen er baseret på anmeldelser fra 24 medlemsstater om beslaglagte cigaretter. Desuden går OLAF ud fra, at kun 10 % af smuglervarerne bliver opdaget.

[15] Jf. Revisionsrettens arbejdsprogram af 10.1.2006 for 2006, s. 3.

[16] Denne gennemgang omfatter gennemførelsen af Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92,EUT L 264 af 15.10.2003, s. 1. Ændret ved forordning (EF) nr. 885/2004 (EUT L 168 af 1.5.2004, s. 1).

[17] EUT C 124 E af 25.5.2006, s. 232.

[18] Jf. pkt. 16 i ovennævnte beslutning af 7. juni 2005

[19] Jf. pkt. 10 i ovennævnte beslutning af 7. juni 2005.

[20] Jf. pkt. 73 i ovennævnte beslutning af 7. juni 2005.

[21] Sag C-176/03, Kommissionen/Rådet, Sml. 2005, I-7879.

[22] Jf. Kommissionens meddelelse til Europa-Parlamentet og Rådet om konsekvenserne af Domstolens dom af 13. september 2005 (sag C-176/03 — Kommissionen mod Rådet) (KOM(2005)0583).

[23] Jf. Europa-Parlamentets holdning af 29. november 2001 om forslag til Europa-Parlamentets og Rådets direktiv om strafferetlig beskyttelse af Fællesskabets finansielle interesser (EFT C 153 E af 27.6.2002, s. 253) samt ovennævnte beslutning af 4. december 2003.

--------------------------------------------------